**Raspored svetih misa:**

|  |  |  |  |
| --- | --- | --- | --- |
| **ČETVRTA KORIZMENA NEDJELJA** | **22.03.** | **8, 00 sati** | **† Blaž i Sofija Gelemanović** |
| PONEDJELJAK | 23.03. | - | Nema sv. mise |
| UTORAK | 24.03. | 18, 30 sati | † Đuro, Marica i Jelka Matošević |
| **BLAGOVIJEST** | 25.03. | 18, 30 sati | † Marko i Ivka Benić |
| ČETVRTAK | 26.03. | 18, 30 sati | † iz obitelji Bilandžija |
| PETAK | 27.03. | 18, 30 sati | Zahvala |
| SUBOTA | 28.03. | 8, 00 sati | † Ana i Pavo Posavac |
| **PETA KORIZMENA NEDJELJA** | **29.03.** | **8, 00 sati** | **† Marija i Mato Ozdanovac** |

**Sve misne nakane župnik redovno služi prema rasporedu -** svi koji nisu platili misnu nakanu to ćemo riješit kada se opasnost od virusa COVID-19 završi. Budimo zajedno povezani u molitvi i strpljivosti kako bi mogli ovo teško razdoblje za sve nas lakše podnijeli i svojom molitvom pridonijeli da se što prije završi. Uz obilje Božjega blagoslova, župnik.

**Direktan prijenos euharistijskog slavlja na četvrtu korizmenu nedjelju, 22. 03. 2020. u 11, 00 sati prenosi Slavonska televizija iz đakovačke katedrale koju predslavi nadbiskup Đuro Hranić.**

Svakodnevno euharistijsko slavlje mogu vjernici pratiti na Laudato TV ujutro u 7,00 sati i u 18,3o sati.

**IZDAJE: RIMOKATOLIČKI ŽUPNI URED sv. JAKOVA, APOSTOLA, ILAČA**

Odgovara i uređuje: vlč. Ivan Đakovac, župnik

**4**

ŽUPNI LISTIĆ

11/2020.

ĐAKOVAČKO-OSJEČKA NADBISKUPIJA

ŽUPA SV. JAKOVA, APOSTOLA

S. RADIĆA 7, 32 248 I L A Č A; 032/521-056

[**www.zupailaca.com**](http://www.zupailaca.com) **mail: zupailaca@gmail.com**

**ČETVRTA KORIZMENA NEDJELJA**

**22. 03. 2020. godine**

**Evanđelje: Iv 9, 1-41**

**

**1**

**Poruka svim vjernicima Đakovačko-osječke nadbiskupije nadbiskupa Đure Hranića u svjetlu odredbi HBK**

*Pozivam vas ponajprije na mir srca*

„Mi kršćani čvrsto vjerujemo u Božju providnost, da Bog svojom ljubavlju prati naše živote, da je on Bog s nama: u našim radostima, u opasnosti i poteškoćama, u svakom trenutku našega života. Pozivam Vas, sva draga braćo i sestre, draga braćo svećenici, redovnici i redovnice ponajprije na mir srca. Neka ovo vrijeme širenja korona virusa, za nas **sve bude vrijeme produbljenja naše osobne i zajedničke vjere da smo Gospodinovi, u njegovim rukama, da njemu pripadamo i da k njemu idemo** (usp. Rim 8,34-38; Ef 2,14). Mi smo stvorenja njegove ljubavi! U ime odgovornosti za zdravlje i živote ljudi, u ime ljubavi prema bližnjima, poštujući odredbe i preporuke stručnih službi, mi hrvatski biskupi morali smo donijeti bolne i teške odluke. Pri donošenju tako teških odluka bili smo vođeni ljubavlju prema bližnjima te odgovornošću jednih za druge, a pri tom smo poštovali smjernice mjerodavnih državnih službi. **Pozivam vas sve da budemo međusobno povezani u duhu, da u molitvi nosimo jedni druge i članove naših zajednica.** Istodobno molimo Duha mudrosti i straha Božjega za one koji vode stručne službe, za sve nositelje vlasti koji snagom povjerenja kojega smo im poklonili na izborima vode javne poslove naših lokalnih sredina i naše zemlje, za sve one koji skrbe za opće dobro, koji rade u različitim službama služeći nama građanima, osobito za snagu zdravstvenim djelatnicima i svima koji su u službi bolesnika; za oslobođenje svih ljudi od trpljenja i kušnji; za nadu u pobjedu života te za život vječni svih preminulih. Snaženje ozračja vjere u pobjedu dobra i u oslobođenje od zla, molitveno ozračje, kršćanska nada, solidarnost i zauzeta ljubav prema bližnjima su naš specifičan kršćanski doprinos u danima kušnje i straha, koji čovjeka zatvaraju pred Bogom i pred drugim ljudima. Mi kršćani vjerujemo u Božju pomoć i u snagu molitve kojima se suočavamo s navedenom i svakom drugom opasnošću. Molitva nas oslobađa od stanja depresije i nemoći; snaži naše povjerenje, predanje i vjerničko pouzdanje u Oca. Ona nas ispunja nutarnjim mirom i daje nam snagu za odgovornost za opće dobro te za slobodu služenja u ljubavi. U ovoj izvanrednoj situaciji vrijede odredbe Katekizma (br. 2183) i Zakonika kanonskog prava (kan. 1248 § 2), prema kojima se onima, koji zbog važnih razloga nisu u mogućnosti sudjelovati na nedjeljnom euharistijskom slavlju, preporučuje da umjesto toga provedu odgovarajuće vrijeme u molitvi – čitanjem Svetog pisma, moljenjem Časoslova ili drugih molitava – zasebno ili u obitelji. K tome, naše crkve kao mjesta duhovne okrepe i molitve ipak ostaju otvorene za našu pojedinačnu molitvu i duhovnu sabranost. Pri tom treba poštovati sanitarne mjere zaštite o dezinficiranju i provjetravanju. Svaki će župnik, stoga, samostalno odlučiti o vremenu kada će i koje crkve na području njegove župe biti otvorene, a obavijest o tomu će staviti na mrežne stranice svoje župe i vidno istaknuti na crkvena vrata ili koje drugo prikladno mjesto. Svećenike pozivam da i dalje slave mise u crkvama ili odgovarajućim kapelama, svjedočeći o tomu, kako nas to uči Katekizam Katoličke Crkve (br. 1343), da je **euharistija središte života Crkve**. Vjernike potičemo da se iz svojih domova priključe tako slavljenim svetim misama, izražavajući na taj način da se u svakoj misi cijela Crkva sjedinjuje s Kristovom žrtvom (KKC br. 1369). Vjernicima preporučujemo da pažljivo prate nedjeljne i blagdanske televizijske prijenose misa, a i mi ćemo omogućiti praćenje uživo određenih molitvenih slavlja iz naše katedrale. Molimo da se posjet bolesniku, ispovijed i pričest te bolesničko pomazanje podijele u neodgodivim slučajevima, poštujući odredbe zaštite (dezinfekciju ruku i nošenje maske).” Na kraju svoga obraćanja nadbiskup je rekao: „Teško je ovo i bolno. Moramo imati povjerenja u mjerodavne službe koje vode brigu o općem dobru i poštovati njihove smjernice. Nadam se da ćemo sačuvati pribranost, vedrinu duha i povjerenje u Gospodina  te da ćemo se  opet radosno okupljati na naša zajednička vjernička i druga slavlja.“ **(TU)**

**Sve nove obavijesti pratite na župnoj ili nadbiskupijskoj stranici:** [**www.zupailaca.com**](http://www.zupailaca.com) **ili** [**www.djos.hr**](http://www.djos.hr)

**3**